
	Παρουσίαση του βιβλίου

του Ουίλλιαμ Μάλλινσον
Ο ΚΙΣΙΝΤΖΕΡ ΚΑΙ Η ΕΙΣΒΟΛΗ ΣΤΗΝ ΚΥΠΡΟ

Η διπλωματία στην ανατολική Μεσόγειο
στο Σπίτι της Κύπρου

Την Πέμπτη 17 Μαρτίου 2022, πραγματοποιήθηκε στην Αθήνα, η παρουσίαση της ελληνικής έκδοσης του βιβλίου του Ουίλλιαμ Μάλλινσον, με τίτλο «Ο ΚΙΣΙΝΤΖΕΡ ΚΑΙ Η ΕΙΣΒΟΛΗ ΣΤΗΝ ΚΥΠΡΟ. Η διπλωματία στην ανατολική Μεσόγειο», που κυκλοφορεί από τις Εκδόσεις της Εστίας σε μετάφραση Χαράλαμπου Τσιτσόπουλου.
Ο Ουίλλιαμ Μάλλινσον, πρώην Βρετανός διπλωμάτης, είναι Καθηγητής Πολιτικών Ιδεών και Θεσμών στο Università degli Studi Guglielmo Marconi και μέλος της συντακτικής επιτροπής του Journal of Balkan and Near Eastern Studies. Έχει δημοσιεύσει σημαντικό αριθμό βιβλίων και άρθρων, με πιο πρόσφατα τα «Thrice a Stranger, Images in Words: Only History Exists» και «Guicciardini, Geopolitics and Geohistory: Understanding Inter-State Relations». 
Αναγνωρίζεται ευρέως ως ειδικός στη νεότερη και σύγχρονη ιστορία της Κύπρου, καθώς έχει ερευνήσει και μελετήσει σε βάθος θέματα αναφορικά με τη βρετανική πολιτική στην Κύπρο καθώς και το διπλωματικό παρασκήνιο και το ιστορικό βάθος του Κυπριακού. Καρπός της πολυετούς έρευνάς του είναι  τα βιβλία του, «Cyprus: A modern History», «Cyprus: Diplomatic History and the Clash of Theory in International Relations», «Britain and Cyprus: Key Themes and Documents since World War Two» και «Kissinger and the Invasion of Cyprus: Diplomacy in the Eastern Mediterranean».
Όπως ο ίδιος ο συγγραφέας αναφέρει στο εισαγωγικό του σημείωμα, «Όταν γεννήθηκε η ιδέα για τη συγγραφή αυτού του βιβλίου είχα ήδη δημοσιεύσει τέσσερα έργα για την Κύπρο και άλλα ζητήματα στα οποία ο Κίσιντζερ είχε ανάμειξη. Τα αρχεία που έφερα στην επιφάνεια για αυτά τα βιβλία , σε πλήρη ευθυγράμμιση με τα πρόσφατα ανακαλυφθέντα, με οδήγησαν, αρκετά δικαιολογημένα, στην αντίληψη ότι ο Κίσιντζερ υπήρξε σημαντικός διαμορφωτικός παράγοντας για την τύχη της Κύπρου. Συνεπώς αυτό το βιβλίο σε αντίθεση με τα υπόλοιπά μου, εστιάζει εξ ολοκλήρου στον Κίσιντζερ στο πλαίσιο της Κύπρου και επικαιροποιεί μια κακόγουστη ιστορία την οποία οι ταλαιπωρημένοι κύπριοι πολίτες, ιδιαίτερα, αξίζει να γνωρίζουν.»
Στο πλαίσιο της εκδήλωσης, χαιρετισμό απεύθυνε ο Πρέσβης της Κυπριακής Δημοκρατίας κ. Κυριάκος Κενεβέζος. Για το βιβλίο μίλησαν, ο δημοσιογράφος κ. Σταύρος Λυγερός, ο Διευθύνων του Κέντρου Ερεύνης της Ιστορίας του Νεώτερου Ελληνισμού Ακαδημίας Αθηνών κ. Σωτήρης Ριζάς, ο μεταφραστής του βιβλίου, διδάκτωρ Διεθνών Σπουδών Πανεπιστημίου L' Orientale κ. Χαράλαμπος Τσιτσόπουλος και ο συγγραφέας.

Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:: https://diavlos.grnet.gr/room/1607?eventid=11421

